ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1219/97 υποβολή: Caroline Jackson (PPE) προς την Επιτροπή (7 Απριλίου 1997)

Θέμα: Ασβοί και φυματίωση των βοοειδών

Μπορεί η Επιτροπή να μας πληροφορήσει κατά πόσο τα κρούσματα φυματίωσης των βοοειδών στην ΕΕ έχουν αυξηθεί τα τελευταία δέκα χρόνια;

Εάν ναι, σε ποιά κράτη μέλη σημειώθηκε αύξηση;

Σκοπεύει η Επιτροπή να συνδράμει τις έρευνες για την πιθανή σχέση μεταξύ ασβών και φυματίωσης των βοοειδών, και τους τρόπους αντιμετώπισης του προβλήματος αυτού;

Απάντηση του κ. Fischler εξ ονόματος της Επιτροπής (30 Απριλίου 1997)

Ο συνολικός αριθμός κρουσμάτων της φυματίωσης των βοοειδών έχει μειωθεί στην Κοινότητα κατά τη διάρκεια των τελευταίων 10 ετών.

Στη νοτιοδυτική Αγγλία παρατηρήθηκε ελαφρά αύξηση του αριθμού των επιβεβαιωθέντων αντιδραστήρων (προσβληθέντων ζώων) κατά τη διάρκεια των τελευταίων ετών. Το ποσοστό των κρουσμάτων αυξήθηκε από 0,105% το 1989 (περίπου 600 ζώα) σε 0,329% το 1997 (1 414 ζώα) αλλά η αύξηση αυτή παρατηρείται επί πολύ χαμηλών συνθηκών αναφοράς.

Η χρηματοδότηση ερευνητικών έργων για τη φυματίωση των βοοειδών αποτελεί προτεραιότητα. Δεν έχει υποβληθεί κανένα ερευνητικό έργο σχετικά με την πιθανή σχέση μεταξύ των μουστελιδών (ασβών) και της φυματίωσης των βοοειδών, και του τρόπου αντιμετώπισης του προβλήματος.
ΓΡΑΠΤΗ ΕΡΩΤΗΣΗ E-1386/97 υποβολή: Mark Watts (PSE) προς την Επιτροπή (22 Απριλίου 1997)

Θέμα: Πρόσβαση των ατόμων με ειδικές ανάγκες στα τρένα Eurostar

Πέρασε άλλη μια Ευρωπαϊκή Ημέρα για τα Άτομα με Ειδικές Ανάγκες και ακόμη τα σύγχρονα τρένα μεγάλων ταχυτήτων, που μερικές φορές χρηματοδοτούνται από την ΕΕ μέσω του TENs, δεν έχουν λάβει αρκετά μέτρα για τη βελτίωση της πρόσβασης σ' αυτά ατόμων με κινητικές δυσκολίες.

Ποιά μέτρα σκοπεύει να λάβει η Επιτροπή ούτως ώστε όλοι οι πολίτες της ΕΕ, ανεξάρτητα από το βαθμό κινητικότητάς τους, να έχουν τη δυνατότητα να χρησιμοποιούν κατά το δυνατόν καλύτερα τις μεταφορές;

Απάντηση του κ. Kinnock εξ ονόματος της Επιτροπής (6 Ιουνίου 1997)

Κατά την άποψη της Επιτροπής, τα σύγχρονα τραίνα υψηλών ταχυτήτων, συμπεριλαμβανομένων των αμαξοστοιχιών Eurostar, εξασφαλίζουν βελτιωμένη πρόσβαση, στα μέσα αυτά, πολλών ατόμων μειωμένης κινητικότητας, πλην αυτών που χρησιμοποιούν αναπηρικά καροτσάκια αρκετά μεγαλύτερα απ'ό,τι προβλέπουν τα πρότυπα ISO.

Ωστόσο, καμμία δημόσια αρχή ή εμπορικός μεταφορέας δεν επιτρέπεται να επαναπαυθεί στα ήδη προβλεφθέντα για τα άτομα που καλούνται να αντιμετωπίσουν προβλήματα μειωμένης κινητικότητας, και η Επιτροπή συμφωνεί ότι τα συμπληρωματικά χαρακτηριστικά που είναι αναγκαία για να εξασφαλιστεί μεγαλύτερη πρόσβαση στις σιδηροδρομικές μετακινήσεις δεν είναι στο ύψος των σχετικών υποχρεώσεων ή δυνατοτήτων. Λόγου χάριν, η εκπαίδευση του προσωπικού, ιδίως όσον αφορά την κράτηση θέσεων, επιδέχεται πολλών βελτιώσεων, ενώ το σύστημα κρατήσεων μέσω υπολογιστή δεν αντιμετωπίζει ικανοποιητικά τις ανάγκες των επιβατών μειωμένης κινητικότητας (συμπεριλαμβανομένων των ηλικιωμένων επιβατών).

Η Επιτροπή συνεχίζει την εφαρμογή του προγράμματος δράσης για ευπρόσιτες δημόσιες μεταφορές ((COM(93) 433 τελικό της 26.11.1993 )), ενώ τροχιοδρόμησε επίσης μία νέα δράση COST ((Ευρωπαϊκή συνεργασία στον τομέα της επιστημονικής και τεχνικής έρευνας )) σχετικά με την πρόσβαση των επιβατών στο δίκτυο βαρέων σιδηροδρόμων (COST 335). Πέραν αυτών, η εφαρμογή μέτρων που προαναγγέλθηκαν στην Πράσινη Βίβλο για το Δίκτυο των Πολιτών «Αξιοποίηση του δυναμικού των δημοσίων μεταφορών επιβατών στην Ευρώπη» ((COM(95) 601 τελικό της 23.1.1996 )) και στην Λευκή Βίβλο «Μία στρατηγική για την αναζωογόνηση των κοινοτικών σιδηροδρόμων» ((COM(96) 421 τελικό της 30.7.1996 )) θα συμβάλει, από πλευράς της, στην αύξηση της πρόσβασης, για όλους τους πολίτες, στο σύνολο των μεταφορών επιβατών.
ΓΡΑΠΤΗ ΕΡΩΤΗΣΗ E-0912/97 υποβολή: Karl Habsburg-Lothringen (PPE) προς την Επιτροπή (12 Μαρτίου 1997)

Θέμα: Η ονομασία της Μακεδονίας στο χάρτη της «Ευρωπαϊκής Ένωσης»

Στο διάδρομο του κτιρίου IPE 3 καθώς και σε άλλες υπηρεσίες διανομής της Ευρωπαϊκής Ένωσης διανέμεται χάρτης της ΕΕ που σχεδιάστηκε από την Επιτροπή και συγκεκριμένα την ΓΔ Χ.

Στον εν λόγω χάρτη τα περισσότερα γειτονικά κράτη της ΕΕ χαρακτηρίζονται ως τέτοια με εξαίρεση τη Μακεδονία.

Γιατί δεν είναι τυπωμένο το όνομα της νέας ανερχόμενης αυτής δημοκρατίας με τα ίδια βαλκανικά γράμματα τα οποία χρησιμοποιούνται για τα άλλα κράτη, έτσι ώστε να δημιουργείται η εντύπωση ότι δεν πρόκειται για κυρίαρχο κράτος;

Απάντηση του κ. Oreja εξ ονόματος της Επιτροπής (15 Μαΐου 1997)

Η Επιτροπή χρησιμοποιεί την προσωρινή ονομασία «Πρώην Γιουγκοσλαβική Δημοκρατία της Μακεδονίας» (ΠΓΔΜ) την οποία έχουν υιοθετήσει τα Ηνωμένα Έθνη από το 1992, ονομασία κάτω από την οποία η Κοινότητα διατηρεί διπλωματικές σχέσεις με την εν λόγω χώρα από τα τέλη του 1995.

Για λόγους χαρτογράφησης, για να αποφευχθεί η έξοδος των ονομάτων από τη μεθοριακή ζώνη καθώς και λόγω της υποχρέωσης να χρησιμοποιούνται δύο αλφάβητα (λατινικό και κυριλλικό) για την αναγραφή της ονομασίας της ΠΓΔΜ, χρειάστηκε να μειώσουμε το μέγεθος των χρησιμοποιούμενων χαρακτήρων.
ΓΡΑΠΤΗ ΕΡΩΤΗΣΗ E-1919/97 υποβολή: Ian White (PSE) προς την Επιτροπή (4 Iουνίου 1997)

Θέμα: Μειωμένες τιμές για αναπήρους σπουδαστές

Θα μπορούσε η Επιτροπή να αναφέρει εάν υπάρχει κάποια ειδική κάρτα δια της οποίας οι ανάπηροι σπουδαστές έχουν πρόσβαση σε διάφορες υπηρεσίες, σε μειωμένες τιμές;

Απάντηση της κας Edith Cresson εξ ονόματος της Επιτροπής (27 Ιουνίου 1997)

Η απονομή ειδικής κάρτας που επιτρέπει στους ανάπηρους σπουδαστές να έχουν πρόσβαση στις διάφορες «διευκολύνσεις» με μειωμένες τιμές -πράγμα το οποίο μπορεί να αφορά την πρόσβαση σε δημόσιες υπηρεσίες, μεταφορικά μέσα, πολιτιστικά ιδρύματα, μουσεία, διάφορες υπηρεσίες των εκπαιδευτικών συστημάτων- εξαρτάται από τις διατάξεις κάθε κράτους μέλους κατ' εφαρμογή της αρχής της επικουρικότητας.

Σε ευρωπαϊκό επίπεδο, εντούτοις, στον τομέα της εκπαίδευσης, οι ανάπηροι σπουδαστές που επιθυμούν να σπουδάσουν σε πανεπιστήμιο ή άλλο ανώτατο εκπαιδευτικό ίδρυμα άλλου κράτους μέλους μπορούν να επωφελούνται όσον το δυνατό περισσότερο από τις υποτροφίες Erasmus για την κινητικότητα στην ανώτατη εκπαίδευση στο πλαίσιο του προγράμματος κοινοτικής δράσης για την εκπαίδευση, Socrates.

Εξάλλου, η κοινοτική δράση επέτρεψε την εναρμόνιση του λογότυπου στις ειδικές κάρτες πάρκινγκ για τα άτομα με ειδικές ανάγκες, έτσι ώστε να διευκολύνεται η πρόσβαση και η φύλαξη τέτοιων θέσεων σε όλα τα κράτη μέλη. Οι ανάπηροι σπουδαστές που επωφελούνται από υποτροφίες Erasmus επωφελούνται επομένως από αυτές σε οποιοδήποτε μέρος μεταβαίνουν εντός της Κοινότητας.
ΓΡΑΠΤΗ ΕΡΩΤΗΣΗ E-1233/97 υποβολή: Phillip Whitehead (PSE) προς την Επιτροπή (7 Απριλίου 1997)

Θέμα: Η Διεθνής Διάσκεψη για τον Πληθυσμό και την Ανάπτυξη, Κάϊρο, Σεπτέμβριος 1994 και η Διάσκεψη Κορυφής για κοινωνικά θέματα του 1995

Έχοντας υπόψη ότι η Ευρωπαϊκή Κοινότητα δεσμεύθηκε στην Διεθνή Διάσκεψη για τον Πληθυσμό και την Ανάπτυξη το 1994 να αναλάβει δράση με σκοπό την συγκράτηση του σημερινού γοργού ρυθμού αύξησης του παγκόσμιου πληθυσμού, σκοπεύει η Κοινότητα να συμβάλει πράγματι με το ποσό των 17 δίς δολλαρίων, με βάση το εθνικό εισόδημα, που υπολογίζεται ως αναγκαίο ετήσιο κόστος μέχρι το έτος 2000;

Στη Διάσκεψη Κορυφής για κοινωνικά θέματα το 1995, προτάθηκε πρωτοβουλία βάσει της οποίας τα ανεπτυγμένα κράτη θα συνεισφέρουν το 20% της αναπτυξιακής τους βοήθειας με στόχο την εξασφάλιση της πρόσβασης όλων των ανθρώπων επί της γής στην τροφή, το καθαρό νερό, την βασική υγειονομική περίθαλψη (συμπεριλαμβανομένου του οικογενειακού προγραμματισμού) και την βασική εκπαίδευση.

Ποιά είναι η ανταπόκριση της Επιτροπής σε αυτή την πρόταση;

Απάντηση του κ. Marin εξ ονόματος της Επιτροπής (12 Μαΐου 1997)

Η Κοινότητα έχει ήδη επιτύχει το στόχο της για διάθεση 300 εκατ. ECU μέχρι το έτος 2000 σύμφωνα με το σχέδιο δράσης που συμφωνήθηκε κατά τη διεθνή διάσκεψη για τον πληθυσμό και την ανάπτυξη το 1994 (για λεπτομερέστερες πληροφορίες το Αξιότιμο Μέλος του Κοινοβουλίου παραπέμπεται στην απάντηση της Επιτροπής στην γραπτή ερώτηση Ε-407/97 του κ. Newens ((EE αριθ. C 217, 17.7.1997, 179. ))). Η Κοινότητα εμμένει στη δέσμευσή της να υποστηρίξει ένα ευρύ φάσμα προγραμμάτων για τον πληθυσμό και την υγεία στον αναπτυσσόμενο κόσμο, σε συνεργασία με τις κυβερνήσεις, τους διεθνείς οργανισμούς και τις μη κυβερνητικές οργανώσεις.

Όπως ορίζεται στο ψήφισμα του Συμβουλίου, του Δεκεμβρίου 1996, για την ανθρώπινη και κοινωνική ανάπτυξη και τη συνεργασία για την ανάπτυξη, η Επιτροπή θέτει την ανθρώπινη και κοινωνική ανάπτυξη στο επίκεντρο της συνεργασίας για την ανάπτυξη και υποστηρίζει τη συμφωνία που επετεύχθη κατά την παγκόσμια διάσκεψη για την κοινωνική ανάπτυξη. Σημειώνεται ότι βάσει της συμφωνίας, μία τέτοια προσέγγιση εξαρτάται από την αμοιβαία δέσμευση μεταξύ των ενδιαφερόμενων εταίρων να διατεθεί σε βασικά κοινωνικά προγράμματα, κατά μέσο όρο, το 20% της βοήθειας για την ανάπτυξη που προέρχεται από τις χώρες χορηγούς και, αντίστοιχα, το 20% του εθνικού προϋπολογισμού των δικαιούχων χωρών.
ΓΡΑΠΤΗ ΕΡΩΤΗΣΗ E-0244/97 υποβολή: Hiltrud Breyer (V) προς το Συμβούλιο (13 Φεβρουαρίου 1997)

Θέμα: Σήμανση γενετικώς τροποποιημένων σπόρων σόγιας και αραβοσίτου

1. Εφαρμόζεται ο κανονισμός που εγκρίθηκε πρόσφατα για τα νέα τρόφιμα στον γενετικώς τροποποιημένο αραβόσιτο της εταιρείας Ciba Geigy, η εμπορία και η καλλιέργεια του οποίου έχει ήδη επιτραπεί στην ΕΕ;

2. Εάν τούτο δεν συμβαίνει, πώς κρίνει η Επιτροπή το γεγονός ότι δύο μεταλλαγμένα ωφέλιμα προϊόντα καθώς και εκατοντάδες νέα είδη διατροφής δεν εμπίπτουν στο πεδίο εφαρμογής του κανονισμού για τα νέα τρόφιμα;

3. Εάν λοιπόν ο αραβόσιτος και η σόγια που έχουν τροποποιηθεί γενετικώς δεν υπάγονται στον ανωτέρω κανονισμό, συμμερίζεται η Επιτροπή την άποψη της συντάκτριας της ερώτησης αυτής, ότι στη συγκεκριμένη περίπτωση υπάρχει δυνατότητα σήμανσης σε εθνικό επίπεδο των γενετικώς τροποποιημένων οργανισμών (ΓΤΟ), εφόσον η οδηγία 90/220/ΕΟΚ ((EE L 117 της 8.5.1990, σελ. 15. )) αφήνει σκόπιμα ανοιχτό το θέμα αυτό;

Απάντηση (16 Ιουνίου 1997)

Η νομοθεσία σχετικά με τα νέα τρόφιμα άρχισε να ισχύει στις 14 Μαΐου 1997 ((ΕΕ L 43 της 14.02.1997. )). Δεν έχουν ακόμη θεσπισθεί ορισμένες λεπτομέρειες εφαρμογής. Κατόπιν τούτου, δεν είναι δυνατόν, στην παρούσα φάση, να δοθεί απάντηση στις συγκεκριμένες ερωτήσεις του αξιότιμου μέλους του Κοινοβουλίου. Πάντως, εναπόκειται στην Επιτροπή υπό τον έλεγχο του Δικαστηρίου, να μεριμνήσει για την ορθή εφαρμογή των διατάξεων του κοινοτικού δικαίου.
ΓΡΑΠΤΗ ΕΡΩΤΗΣΗ P-1153/97 υποβολή: Eva Kjer Hansen (ELDR) προς την Επιτροπή (21 Μαρτίου 1997)

Θέμα: Πρόταση κανονισμού του Συμβουλίου σχετικά με την εφαρμογή των προγραμμάτων δράσης των κρατών μελών στο πλαίσιο του ελέγχου των δαπανών του ΕΓΤΠΕ-Τμήμα Εγγυήσεων

Το 1994 διαπιστώθηκε ότι το σύνολο των αχρεωστήτως καταβληθέντων ποσών από το ΕΓΤΠΕ-Τμήμα Εγγυήσεων ανήλθε σε 416,8 εκατ. Ecu. Από το ποσό αυτό ανακτήθηκαν μόνον τα 79,1 εκατ. Ecu, ήτοι λιγότερο από το 20%. Τα στοιχεία αυτά δείχνουν ότι είναι απαραίτητο να καταβληθούν περαιτέρω προσπάθειες. Επιπλέον, κατά την περίοδο 1991-1994 διαπιστώθηκε χαμηλή χρησιμοποίηση (μόλις 41%) των πόρων που διαθέτει η ΕΕ προς τα κράτη μέλη για τη διεξαγωγή ελέγχων.

Σε συνέχεια της περσινής εξέτασης της πρότασης του Συμβουλίου, καλείται η Επιτροπή να διευκρινίσει ποια μέτρα έχει λάβει για τη διαλεύκανση των υποθέσεων απάτης και την ανάκτηση των αχρεωστήτως καταβληθέντων ποσών.

Ζητείται επίσης από την Επιτροπή να αναφερθεί στις ενέργειες που έχει πραγματοποιήσει, προκειμένου να διασφαλίσει τη μεγαλύτερη αξιοποίηση από τα κράτη μέλη των πόρων που θέτει στη διάθεση τους η ΕΕ για τη διεξαγωγή ελέγχων.

Απάντηση της κ. Gradin εξ ονόματος της Επιτροπής (17 Απριλίου 1997)

Στα τελευταία προγράμματα εργασίας της για την καταπολέμηση της απάτης η Επιτροπή τόνισε την αναγκαιότητα να βελτιωθεί το ποσό της ανάκτησης. Στα πλαίσια του ΕΓΤΠΕ-Τμήμα Εγγυήσεων, έχουν εφαρμοστεί πρόσφατα διάφορα μέτρα για να επιταχυνθεί η ανάκτηση αυτή. Συγκεκριμένα, η Επιτροπή ζήτησε από τα κράτη μέλη να εξακριβώσουν όλες τις περιπτώσεις παρατυπιών που έχουν κοινοποιηθεί πριν από το 1993 για τις οποίες το ποσό δεν έχει ανακτηθεί ακόμα. Ως αποτέλεσμα του μέτρου αυτού, το ποσοστό ανάκτησης αυξήθηκε σε 32%. Για ποσοστό 34%, εκκρεμούν νομικές διαδικασίες. Σε άλλες περιπτώσεις η Επιτροπή θα πρέπει να αποφασίσει εάν η αποτυχία ανάκτησης του εν λόγω ποσού οφείλεται σε αμέλεια του κράτους μέλους, οπότε το ποσό θα πρέπει να βαρύνει το κράτος μέλος.

Η Επιτροπή έχει πλήρη επίγνωση του συχνά χαμηλού επιπέδου χρησιμοποίησης των διατάξεων για την καταπολέμηση της απάτης από ορισμένα κράτη μέλη. Οπως αναφέρει το Αξιότιμο Μέλος του Κοινοβουλίου, η Επιτροπή υπέβαλε πρόταση για κανονισμό για την εφαρμογή των προγραμμάτων δράσης των κρατών μελών σχετικά με τον έλεγχο των δαπανών του ΕΓΤΠΕ-Τμήμα Εγγυήσεων. Το Μάρτιο του 1997 επετεύχθη καταρχήν συμφωνία στα πλαίσια του Συμβουλίου. Όσον αφορά το θέμα της συγχρηματοδότησης των ενεργειών, ο νέος κανονισμός έχει ως στόχο του να επεκτείνει τη χρήση των διατάξεων για την καταπολέμηση της απάτης (το άρθρο 1 επιτρέπει κάθε άλλο τρόπο ενίσχυσης της αποτελεσματικότητας των ελέγχων), να συγκροτήσει διαρθρωμένα προγράμματα ελέγχου και να ενθαρρύνει ιδιαίτερα τα κράτη μέλη ώστε να καθορίσουν στρατηγική με συνοχή.
ΓΡΑΠΤΗ ΕΡΩΤΗΣΗ E-1574/97 υποβολή: Amedeo Amadeo (NI) προς την Επιτροπή (6 Μαΐου 1997)

Θέμα: Ευρωπαϊκό Φόρουμ για τα άτομα με ειδικές ανάγκες

Το νέο ανεξάρτητο Ευρωπαϊκό Φόρουμ για τα άτομα με ειδικές ανάγκες συνεδρίασε για πρώτη φορά στο Δουβλίνο τον περασμένο Νοέμβριο.

Το φόρουμ αυτό ζήτησε από την Ιρλανδική Προεδρία να συμπεριλάβει στη Συνθήκη για την ΕΕ αναφορά στα δικαιώματα των ατόμων με ειδικές ανάγκες. Το φόρουμ ενέκρινε ως εκ τούτου την έκθεση: «Με ποίον τρόπο μπορούν τα άτομα με ειδικές ανάγκες της ΕΕ να αποκτήσουν τα ίδια δικαιώματα με τους υπόλοιπους πολίτες;», η οποία φαίνεται ότι διασαφηνίζει ορισμένα σημεία σχετικά με το ζήτημα της προσθήκης στη Συνθήκη μόας ρήτρας κατά της εισαγωγής διακρίσεων.

Ζητείται από την Επιτροπή να αναφέρει τον λόγο της απουσίας ενός νέου προγράμματος για τα άτομα με ειδικές ανάγκες το οποίο να αντικαθιστά το Πρόγραμμα HELIOS II και καλείται η Επιτροπή να εκπονήσει νέες σχετικές προτάσεις.

Απάντηση του κ.Flynn εξ ονόματος της Επιτροπής (17 Ιουνίου 1997)

Η Επιτροπή υπέβαλε στις 30 Ιουλίου 1996 ανακοίνωση με την οποία καθιερώνει μια νέα κοινοτική στρατηγική όσον αφορά τα άτομα με ειδικές ανάγκες ((Έγγρ. COM(96) 406 τελικό. )). Η στρατηγική αυτή λαμβάνει υπόψη της τη λήξη του προγράμματος Hιlios II στις 31 Δεκεμβρίου 1996 και προβλέπει ότι νέες προτάσεις δράσης μπορούν να υποβληθούν από την Ευρωπαϊκή Επιτροπή με βάση την τελική εκτίμηση του προγράμματος Hιlios II.

Η Επιτροπή θα υποβάλει σύντομα στο Κοινοβούλιο και στο Συμβούλιο την έκθεση της τελικής εκτίμησης του προγράμματος Helios II.
ΓΡΑΠΤΗ ΕΡΩΤΗΣΗ E-0857/97 υποβολή: Spalato Bellerι (NI) και Guido Viceconte (UPE) προς την Επιτροπή (12 Μαρτίου 1997)

Θέμα: Ευρωπαϊκοί πόροι για θεατρικά θεάματα πρόζας ή οπερέτας που χορηγούνται σε θέατρα ή οργανισμούς διαρκούς λειτουργίας

Μπορεί να αναφέρει η Επιτροπή εάν και με ποιους πόρους ενισχύονται θεατρικά θεάματα πρόζας ή οπερέτας που παρουσιάζονται από θέατρα διαρκούς λειτουργίας; Δεν νομίζει ότι οφείλει να φροντίζει περισσότερο για την ποιότητα των θεαμάτων παρά για την ποσότητά τους; Δεν νομίζει ότι θα πρέπει να εκδώσει προς την κατεύθυνση αυτή οδηγίες πλαίσιο για τις χώρες μέλη;

Απάντηση του κ. Oreja εξ ονόματος της Επιτροπής (28 Απριλίου 1997)

Η Επιτροπή υπενθυμίζει ότι, σύμφωνα με τους όρους που προβλέπονται στα υπάρχοντα προγράμματα και προπαρασκευαστικές ενέργειες, και στα πλαίσια της πολιτιστικής δράσης, μπορούν να λάβουν κοινοτική ενίσχυση πολιτιστικά σχέδια και, ειδικότερα, σχέδια που αφορούν θεατρικά θεάματα πρόζας ή ή οπερέτας.

Το κοινοτικό πρόγραμμα Καλειδοσκόπιο (απόφαση 719/96/ΕΚ ((ΕΕ L 99 της 20.4.1996. ))) υποδέχεται κάθε χρόνο σημαντικό αριθμό σχεδίων στον τομέα των θεαμάτων τα οποία αντιστοιχούν σε παραστάσεις, σε σχέδια τελειοποίησης, ή ακόμη σε σχέδια ευρωπαϊκών δικτύων για την ενίσχυση ή της βελτίωση της ποιότητας της συνεργασίας και των ανταλλαγών μεταξύ των ευρωπαϊκών θεάτρων και των επαγγελματιών του εν λόγω τομέα.

Ενδεικτικά αναφέρεται ότι κατά το 1996 ενισχύθηκαν από το κονδύλιο Β3-2001, που προβλέπεται για το σκοπό αυτό ((Ο συνολικός αυτός αριθμός δεν περιλαμβάνει τα επιλεχθέντα σχέδια με πολυδιάστατο χαρακτήρα (π.χ. φεστιβάλ) τα οποία μπορεί να περιλαμβάνουν και ενέργειες στον τομέα του θεάτρου. )), 45 σχέδια στον τομέα του θεάτρου και 6 σχέδια στον τομέα της όπερας.

Εξάλλου, στα πλαίσια των προπαρασκευαστικών ενεργειών για το πρόγραμμα Ariane ((Έγγρ. COM(96) 637 τελικό. )), έχει προβλεφθεί ειδική πτυχή για την ενίσχυση της μετάφρασης θεατρικών έργων με σκοπό την ευρύτερη διανομή και παρουσίαση τους στο κοινό. Η βοήθεια αυτή χορηγείται για τη μετάφραση σε πολλές γλώσσες (τουλάχιστον 2) έργων που έχουν ήδη παρουσιασθεί επί σκηνής ή για οπτικοακουστικές μεταδόσεις για τις οποίες έχουν εκφραστεί θετικά οι κριτικοί και το κοινό. Η βοήθεια παρέχεται από το κονδύλιο Β3-2002 που έχει προβλεφθεί για το σκοπό αυτό.

Η Επιτροπή αποδίδει ιδιαίτερη σημασία στην ποιότητα της καλλιτεχνικής και πολιτιστικής δημιουργίας στην Ευρώπη και προσπαθεί μάλιστα, στο πλαίσιο των προγραμμάτων των οποίων έχει αναλάβει τη διαχείριση, να εξασφαλίσει - χάρις στη συνδρομή των ανεξαρτήτων εμπειρογνωμόνων που είναι ειδικευμένοι στους διάφορους καλλιτεχνικούς τομείς - ότι κατά την επιλογή των σχεδίων στα οποία χορηγείται κοινοτική ενίσχυση, λαμβάνεται κατά πρώτο λόγο υπόψη η καλλιτεχνική και πολιτιστική τους ποιότητα. Η Επιτροπή υπενθυμίζει ωστόσο, ότι σύμφωνα με την αρχή της επικουρικότητας, η άσκηση της πολιτιστικής πολιτικής και ιδίως ο καθορισμός των προτεραιοτήτων στον τομέα, ανήκει καταρχήν στην αρμοδιότητα των κρατών μελών. Επιπλέον, οι καλλιτέχνες και δημιουργοί στην Κοινότητα πρέπει να μπορούν να εκφρασθούν με απόλυτη ανεξαρτησία.
ΓΡΑΠΤΗ ΕΡΩΤΗΣΗ E-1139/97 υποβολή: Cristiana Muscardini (NI) προς την Επιτροπή (24 Μαρτίου 1997)

Θέμα: Πρόγραμμα ενίσχυσης των περιοχών με ρύπανση

Η κοινοτική λογική όσον αφορά τη διαχείριση των αστικών απορριμάτων, των χώρων απόθεσης, των εργοστασίων που έχουν παύσει να λειτουργούν και των τόπων που έχουν συμβεί βιομηχανικά ατυχήματα, προβλέπει μεταξύ των συνοδευτικών μέτρων και εκείνων που αφορούν την ενίσχυση των περιοχών που έχουν υποστεί ρύπανση.

Το Διαμέρισα Λομβαρδίας, ήδη από το 1988, είχε αναθέσει σε ορισμένες εταιρείες να εκπονήσουν τις δέουσες μελέτες για ένα πρόγραμμα ενισχύσεων. Το αποτέλεσμα των μελετών αυτών συνίσταντο στον εντοπισμό 2.120 περιοχών που είχαν υποστεί ρύπανση και πρότειναν πιστώσεις συνολικού ύψους 120 δισ. λιρετών. Από έρευνες σε βάθος, συνοδευόμενες από λεπτομερή καταγγελία στις αρμόδιες αρχές, προέκυψε αντίθετα χρησιμοποίηση μόλις 70 δισ. με διαφορά άνω των 50 δισ. από το αρχικό ποσό.

Ζητείται από την Επιτροπή οδηγία που θα εντοπίζει τις περιοχές που μπορεί να έχουν υποστεί ρύπανση ή επέμβαση ενίσχυσης για τις οποίες πρέπει να είναι άμεση και εκείνες για τις οποίες η ίδια παρέμβαση πρέπει να αποτελεί προτεραιότητα, καθώς και μια οδηγία που θα καθορίζει το λογιστικό έλεγχο των πόρων και μια οικονομική υποστήριξη για τη σύνταξη κατάλληλων μελετών για την εκπόνηση προγράμματος ενισχύσεων.

Απάντηση της κας Bjerregaard εξ ονόματος της Επιτροπής (6 Μαΐου 1997)

Η Επιτροπή γνωρίζει ότι όντως υπάρχουν πολλoν μολυσμένοι τόποι στην Κοινότητα. Αρκετά κράτη μέλη έχουν ήδη χαράξει στρατηγικές και προγράμματα δράσεως για να αντιμετωπίσουν το σχετικό πρόβλημα.

Στην ανακοίνωσή της σχετικά με την αναθεώρηση της κοινοτικής στρατηγικής για την διαχείριση των αποβλήτων ((COM(96) 399 τελικό )) η Επιτροπή αναφέρει (παράγραφος 56):

«Η Επιτροπή έχει την γνώμη ότι ο προσδιορισμός και η αποκατάσταση τέτοιου είδους μολυσμένων τοποθεσιών είναι κατ' αρχάς καθήκον των κρατών μελών, τα οποία θα χρειαστεί επίσης να εξετάσουν τον βαθμό στον οποίο η αρχή «ο ρυπαίνων πληρώνει»πρέπει να ισχύει για τέτοιου είδους περιπτώσεις. Στο μέλλον, θα ήταν σκόπιμη η ανταλλαγή εμπειρίας, τεχνογνωσίας και τεχνολογιών καθαρισμού μεταξύ κρατών μελών. Το πρόβλημα αυτό είναι πιθανόν να είναι ιδιαίτερης σημασίας στην Κεντρική και Ανατολική Ευρώπη».

Με βάση τα ανωτέρω, η κατάρτιση προτάσεως οδηγίας για τους μολυσμένους τόπους δεν θεωρείται στόχος προτεραιότητας για την Επιτροπή.
ΓΡΑΠΤΗ ΕΡΩΤΗΣΗ E-1451/97 υποβολή: Gerardo Fernαndez-Albor (PPE) προς την Επιτροπή (28 Απριλίου 1997)

Θέμα: Εξάπλωση της φυματίωσης στην Ασία

Τα ανησυχητικά στοιχεία σχετικά με την υφιστάμενη εξάπλωση της φυματίωσης στην Ασία μπορούν να συγκριθούν μόνο με τις δραματικότερες προβλέψεις για την αναμενόμενη κατά τα προσεχή έτη γεωμετρική αύξηση του αριθμού των φυματικών στην εν λόγω ήπειρο.

Είναι σαφές ότι η ευρωπαϊκή αλληλεγγύη πρέπει να διαδραματίσει σημαντικό ρόλο για την αντιμετώπιση της κατάσταης εκείνων που έχουν σήμερα προσβληθεί από το μικρόβιο της νόσου αυτής, αλλά και τον περιορισμό της αύξησης του αριθμού τους στο μέλλον, που προβλέπεται να ανέλθει σε τριάντα εκατομμύρια.

Μπορεί να μας αναφέρει η Επιτροπή ποιά ήταν, έως τώρα η παρασχεθείσα από την Ευρωπαϊκή Ένωση βοήθεια υπέρ των φυματικών της Ασίας και σε τί είδους υγειονομικές ενέργειες προτίθεται, ενδεχομένως, να προβεί ώστε να μην επαληθευθούν οι δραματικές προβλέψεις κατά τα προσεχή έτη;

Απάντηση του κ. Μarin εξ ονόματος της Επιτροπής (29 Μαΐου 1997)

Η Επιτροπή γνωρίζει τις συνέπειες που έχουν στη δημόσια υγεία ορισμένες ενδημικές ασθένειες, εκ των οποίων και η φυματίωση, σε ορισμένες χώρες της Ασίας.

Σύμφωνα με την ανακοίνωση της Επιτροπής στο Συμβούλιο και στο Κοινοβούλιο για τον καθορισμό των μεγάλων στρατηγικών γραμμών στον τομέα της υγείας ((COM (94) 77. )), αναπτύχθηκαν από το 1994 πολλά προγράμματα στήριξης για την ανάπτυξη των υγειονομικών συστημάτων και της πρωτοβάθμιας περίθαλψης (SSP) (Φιλιππίνες, Ινδία, Βιετνάμ, Λάος και Καμπότζη). Αυτά τα προγράμματα, σύμφωνα με τον καθορισμό των SSP, περιλαμβάνουν την καταπολέμηση των μεγάλων ενδημικών ασθενειών (φυματίωση, ελονοσία, αναπνευστικές ασθένειες) στις άλλες συνισταμένες των προγραμμάτων SSP (προστασία των μητέρων και των παιδιών και υγεία στον τομέα της αναπαραγωγής).

Στις Φιλιππίνες, λαμβανομένων υπόψη των ιδιαίτερα υψηλών αριθμών της εμφάνισης (αριθμός περιπτώσεων) και της επίπτωσης (αριθμός νέων περιπτώσεων) της φυματίωσης, το σχέδιο με τίτλο «Women's health and safe motherhood» που έχει ως στόχο να βελτιώσει την πρόσβαση και την ποιότητα της περίθαλψης σε κοινοτικό επίπεδο, καθόρισε την καταπολέμηση της φυματίωσης ως μία προτεραιότητα. Αυτό το πρόγραμμα θα αρχίσει κατά τη διάρκεια του 1997.